title: 2014/113/EU: Odluka Komisije оd 3. ožujka 2014. o osnivanju Znanstvenog odbora za ograničenja profesionalne izloženosti kemijskim sredstvima i stavljanju izvan snage Odluke 95/320/EZ

text:
               4.3.2014

               HR

               Službeni list Europske unije

               L 62/18

      ODLUKA KOMISIJE

   оd 3. ožujka 2014.
   o osnivanju Znanstvenog odbora za ograničenja profesionalne izloženosti kemijskim sredstvima i stavljanju izvan snage Odluke 95/320/EZ
   (2014/113/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   budući da:

               (1)

               Znanstveni odbor za ograničenja profesionalne izloženosti kemijskim sredstvima (dalje u tekstu: Odbor) osnovan je Odlukom Komisije 95/320/EZ (1) radi procjene učinaka kemijskih sredstava na zdravlje radnika na radu. Odbor svojim radom izravno podržava regulatorno djelovanje Unije u području sigurnosti i zaštite zdravlja na radu. Odbor razvija usporedivo analitičko znanje visoke kvalitete te osigurava da se prijedlozi, odluke i politike Komisije koje se odnose na zaštitu sigurnosti i zdravlja radnika temelje na čvrstim znanstvenim dokazima.

               (2)

               Odbor Komisiji posebno pomaže pri ocjeni najnovijih dostupnih znanstvenih podataka i predlaganju ograničenja profesionalne izloženosti (OEL-ovi) za zaštitu radnika od kemijskih rizika koje će se uspostaviti na razini Unije sukladno Direktivi Vijeća 98/24/EZ (2) te Direktivi 2004/37/EZ Europskog parlamenta i Vijeća (3).

               (3)

               Članovi SCOEL-a visoko su kvalificirani, specijalizirani, neovisni stručnjaci odabrani na temelju objektivnih kriterija. Imenuju se u osobnom svojstvu te Komisiji pružaju preporuke i mišljenja nužna za razvoj politike EU-a o zaštiti radnika. Bez njihova doprinosa Komisija ne bi mogla ostvariti ciljeve svoje socijalne politike, a oni su zaštita sigurnosti i zdravlja radnika. Stoga ti neovisni stručnjaci trebaju osim naknade troškova primati naknadu proporcionalnu posebnim zadaćama koje su im dodijeljene.

               (4)

               Rad Odbora predstavlja učinkovit doprinos poboljšanju radne okoline radi zaštite zdravlja i sigurnosti radnika jer Odbor Komisiji pruža znanstvene dokaze o učincima kemijskih sredstava na zdravlje radnika na radu koji su joj neophodni za ostvarivanje relevantnih ciljeva socijalne politike Unije. Stoga će se financiranje aktivnosti Odbora osigurati u okviru relevantne proračunske linije namijenjene potpori inicijativama u području socijalne politike i radnih uvjeta.

               (5)

               Potrebno je također poboljšati strukturu i radne postupke Odbora.

               (6)

               Članove Odbora treba odabrati putem poziva na iskaz interesa. Time će se zajamčiti poštivanje načela jednakih mogućnosti i transparentnosti u okviru postupka.

               (7)

               Kako bi se osigurao kontinuitet i učinkovitost rada Odbora, članovi imenovani Odlukom Komisije 2009/985/EU (4) trebaju ostati na dužnosti do imenovanja novih članova Odbora.

               (8)

               Znanstveni savjeti o pitanjima koja se odnose na zaštitu zdravlja i sigurnosti radnika moraju se temeljiti na etičkim načelima izvrsnosti, neovisnosti, nepristranosti i transparentnosti, osmišljenima u Komunikaciji Komisije „Prikupljanje i korištenje stručnih znanja u Komisiji: načela i smjernice. Poboljšanje znanja radi boljih politika” (5), te se moraju organizirati u skladu s načelima najbolje prakse pri procjeni rizika.

               (9)

               Budući da će se Odluka 95/320/EZ značajno izmijeniti, tu Odluku treba staviti izvan snage i zamijeniti je novom Odlukom radi jasnoće,

         DONIJELA JE OVU ODLUKU:
   Članak 1.
   Znanstveni odbor za ograničenja profesionalne izloženosti kemijskim sredstvima
   Osnovat će se Znanstveni odbor za ograničenja profesionalne izloženosti kemijskim sredstvima radi ocjene učinaka kemijskih sredstava na zdravlje radnika na radu („Odbor”).
   Članak 2.
   Misija
   1.   Misija Odbora pružanje je preporuka ili mišljenja Komisiji na njen zahtjev o bilo kojem pitanju koje se odnosi na toksikološku ocjenu učinka kemijskih sredstava na zdravlje radnika.
   2.   Odbor nakon savjetovanja s tajništvom predviđenim člankom 5. stavkom 3. donosi metodologiju izvođenja ograničenja profesionalne izloženosti („OEL-ovi”) te ju neprestano revidira kako bi ona odražavala sve važne znanstvene faktore koji se odnose na uspostavu OEL-ova. Odbor osigurava da njegova metodologija odražava trenutnu praksu procjene rizika.
   3.   Odbor posebno preporučuje OEL-ove na temelju znanstvenih podataka, kao što je definirano direktivama 98/24/EZ i 2004/37/EZ, koji obuhvaćaju, ali se ne ograničavaju na:

               —

               vremenski prilagođen prosjek kroz osam sati (TWA),

               —

               kratkoročna ograničenja/maksimalna dopuštena izloženost (STEL),

               —

               biološke granične vrijednosti/biološke orijentacijske vrijednosti (BLV/BGV).

         OEL-ovi se, prema potrebi, dopunjuju dodatnim oznakama koje obuhvaćaju:

               —

               vjerojatnost apsorpcije kroz kožu,

               —

               potencijal senzibilizacije,

               —

               karcinogena svojstva.

         Izmjenama dokumenta s metodologijom Odbora mogu se uvrstiti dodatne odgovarajuće oznake.
   4.   Preporuke za OEL temelje se na informacijama o osnovnim podacima, opisu kritičnih učinaka, primijenjenim tehnikama ekstrapolacije te podacima o mogućim opasnostima za ljudsko zdravlje, u kojima su detaljno pojašnjene. Bilježi se i izvedivost praćenja izloženosti pri bilo kojem predloženom OEL-u.
   5.   Komisija može od Odbora zatražiti provođenje drugih radnji koje se odnose na toksikološku ocjenu kemijskih sredstava.
   6.   Odbor utvrđuje eventualni nedostatak specifičnih znanstvenih podataka koji mogu biti nužni za ocjenu kemijskih rizika te u skladu s tim obavješćuje Komisiju.
   7.   Odbor utvrđuje trenutačna prioritetna pitanja povezana s učincima kemikalija na zdravlje te u skladu s tim obavješćuje Komisiju.
   8.   Na zahtjev Komisije Odbor organizira tematske radionice radi revizije podataka i znanstvenih spoznaja o kemijskim sredstvima ili pitanja povezanih sa svojom metodologijom. Te se radionice organiziraju uz podršku tajništva Odbora.
   9.   Odbor pri izvršavanju svojih zadaća nastoji, u skladu s člankom 5. stavkom 5., osigurati suradnju s drugim relevantnim tijelima utemeljenima u skladu sa zakonodavstvom EU-a, uključujući agencije Unije, koja izvršavaju slične zadaće u odnosu na pitanja od zajedničkog interesa.
   Članak 3.
   Imenovanje članova Odbora
   1.   Odbor čini najviše 21 pojedinačni stručnjak odabran s popisa prikladnih kandidata sastavljenog nakon objave poziva na iskaz interesa u Službenom listu Europske unije i na web-mjestu Komisije. Omogućuje se i poveznica iz registra stručnih skupina Komisije i drugih sličnih subjekata („Registar”) na web-mjesto na kojem je poziv objavljen.
   Komisija imenuje članove u osobnom svojstvu.
   Članovi se odabiru na temelju njihove dokazane znanstvene stručnosti i iskustva, uzimajući u obzir potrebu da se osigura:

               —

               da se u sastavu članova odražava puni raspon znanstvenog stručnog znanja nužnog za ispunjenje misije, što posebice obuhvaća područja kemije, toksikologije, epidemiologije, medicine rada, industrijske higijene i opće kompetencije za određivanje OEL-ova,

               —

               ravnomjerna zemljopisna zastupljenost članova Odbora.

         2.   Imena članova objavljuju se u Registru te u Službenom listu Europske unije u informativne svrhe.
   Osobni se podaci prikupljaju, obrađuju i objavljuju u skladu s Uredbom (EZ) br. 45/2001 Europskog parlamenta i Vijeća (6).
   3.   Članovima imenovanima Odlukom 2009/985/EU u skladu s Odlukom 95/320/EZ mandat na temelju ove Odluke traje do imenovanja članova na novi mandat u skladu s postupkom navedenim u stavcima 1. i 2.
   Članak 4.
   Mandat
   1.   Mandat članova Odbora traje tri godine. Nakon isteka trogodišnjeg razdoblja članovi Odbora ostaju na dužnosti do njihove zamjene ili do obnove imenovanja.
   2.   Ako član Odbora podnese ostavku prije isteka trogodišnjeg razdoblja ili ako nije prisutan na više od trećine sastanaka ili iz bilo kojeg drugog razloga više ne može učinkovito pridonositi raspravama Odbora, njega/nju može se zamijeniti u preostalom razdoblju do isteka mandata. U tom slučaju Komisija imenuje novog člana s prethodnog popisa kandidata u skladu s postupkom navedenim u članku 3.
   Članak 5.
   Upravni odbor i tajništvo Odbora
   1.   Na početku svakog mandata Odbor među svojim članovima običnom većinom bira predsjednika i dva potpredsjednika. Ta tri člana čine Upravni odbor Odbora („Upravni odbor”).
   2.   Upravni je odbor odgovoran za unutarnja proceduralna pitanja te predsjeda sastancima kako bi se postigao znanstveni konsenzus o preporukama ili mišljenjima koja treba donijeti.
   3.   Komisija Odboru i njegovim radnim skupinama osigurava tajništvo i administrativnu podršku nužnu za učinkovito funkcioniranje Odbora.
   4.   Tajništvo osigurava učinkovitu suradnju Odbora s drugim znanstvenim odborima i agencijama Unije.
   5.   Tajništvo nastoji osigurati rano prepoznavanje potencijalnih izvora razlika između preporuka i mišljenja Odbora i preporuka i mišljenja drugih tijela utemeljenih na temelju zakonodavstva EU-a, uključujući agencije Unije, koja izvršavaju slične zadaće u odnosu na pitanja od zajedničkog interesa.
   Članak 6.
   Radne skupine
   1.   Odbor na zahtjev Upravnog odbora može osnovati radne skupine sastavljene od svojih članova, u dogovoru sa službama Komisije.
   2.   Radne skupine moraju raspravljati o specifičnim pitanjima relevantnima za rad Odbora na temelju postavljenih uvjeta koje definira Odbor te izvijestiti o rezultatima svojih rasprava. Takve radne skupine raspuštaju se čim izvrše svoju zadaću.
   Članak 7.
   Plenarni sastanci Odbora i sastanci radnih skupina
   1.   Odbor donosi svoj poslovnik na temelju standardnog poslovnika za stručne skupine Komisije.
   2.   Plenarni sastanci Odbora u pravilu se održavaju četiri puta godišnje.
   3.   Službe Komisije sazivaju plenarne sastanke Odbora i sudjeluju u njima te sazivaju sastanke radnih skupina.
   4.   Odbor i radne skupine obično se sastaju u sjedištu Komisije. No u iznimnim se slučajevima sastanci mogu održati drugdje.
   Članak 8.
   Postupci i metodologija
   1.   Rasprave Odbora odnose se na bilo koji zahtjev za preporuku o OEL-u za specifičnu tvar ili grupu tvari ili bilo kakvo drugo znanstveno mišljenje („mišljenje”) koje Komisija zatraži.
   2.   Kada u skladu sa stavkom 1. zatraži preporuku ili mišljenje Odbora, Komisija može utvrditi vremenski rok unutar kojeg je potrebno dati preporuku ili mišljenje.
   3.   Odbor, a posebice Upravni odbor, ulaže sve napore kako bi svoje preporuke ili mišljenja utemeljio na konsenzusu. Nakon rasprava Odbora ne slijedi glasovanje. Ako nema jednoglasne odluke, Odbor Komisiji dostavlja različita stajališta zauzeta tijekom rasprava.
   4.   Odbor uz podršku tajništva osigurava usklađenost svoje metodologije s najnovijim znanstvenim standardima i njenu provedbu.
   5.   Ne dovodeći u pitanje odredbe o povjerljivosti iz članka 9. stavka 3., Komisija objavljuje ažuriranu metodologiju, zajedno s donesenim preporukama i mišljenjima Odbora, na dijelu svog web-mjesta posvećenog Odboru.
   Članak 9.
   Etička načela
   Članovi Odbora obvezuju se djelovati neovisno o vanjskim utjecajima. Ne delegiraju ovlasti drugim osobama.
   Oni daju izjavu kojom preuzimaju obveze djelovanja u javnom interesu i niječu izravan ili neizravan interes koji može dovesti u pitanje njihovu neovisnost ili ga prijavljuju.
   Službe Komisije bilježe prijavljene interese i odlučuju o njihovoj važnosti.
   Odbor osigurava da njegove preporuke i mišljenja jasno predstavljaju argumente primijenjene u postupku donošenja odluke, kao što je naznačeno u metodologiji.
   Ne dovodeći u pitanje članak 339. Ugovora o funkcioniranju Europske unije i članak 12. ove Odluke, članovi Odbora ne otkrivaju informacije koje doznaju tijekom rada u Odboru, tematskih radionica, radnih skupina ili drugih aktivnosti povezanih s ovom Odlukom.
   Članovi Odbora na početku svakog mandata potpisuju pisanu izjavu o povjerljivosti.
   Članak 10.
   Promatrači i vanjski stručnjaci
   1.   Službe Komisije pozivaju države EGP-a/EFTA-e da podnesu prijedloge kako bi znanstvenici mogli sudjelovati na sastancima kao promatrači.
   2.   Službe Komisije prema potrebi mogu pozvati znanstvene stručnjake koji nisu članovi Odbora, a imaju znanje o temi koja je na dnevnom redu, da sudjeluju u radu Odbora ili u radnoj skupini na ad hoc osnovi.
   Članak 11.
   Posebne naknade
   1.   Članovi Odbora i vanjski stručnjaci pozvani na inicijativu Komisije imaju pravo na posebnu naknadu u najvišem iznosu od 450 EUR u obliku dnevnog jediničnog troška za svaki puni radni dan. Ukupna naknada izračunava se i zaokružuje na iznos koji najpribližnije odgovara naknadi za pola radnog dana. Isplata se vrši u eurima.
   2.   Komisija vrši naknadu troškova puta i dnevnica sudionika u aktivnostima Odbora u skladu s primjenjivim odredbama (7). Naknada tih troškova vrši se u okviru raspoloživih sredstava dodijeljenih u okviru godišnjeg postupka raspodjele sredstava.
   3.   Članak 11. stavak 1. stupa na snagu na datum imenovanja članova Odbora na sljedeći mandat u skladu s postupkom navedenim u članku 3.
   Članak 12.
   Transparentnost
   1.   Komisija objavljuje sve relevantne dokumente (kao što su dnevni redovi, zapisnici i podnesci sudionika) u Registru ili putem poveznice iz Registra na posebno web-mjesto.
   2.   Iznimke su moguće ako se analizom pojedinačnog slučaja procijeni da bi objava dokumenta narušila zaštitu javnog ili privatnog interesa prema definiciji u članku 4. Uredbe (EZ) br. 1049/2001 Europskog parlamenta i Vijeća (8).
   Članak 13.
   Stavljanje izvan snage
   1.   Odluka 95/320/EZ stavlja se izvan snage.
   2.   Upućivanja na Odluku stavljenu izvan snage tumače se kao upućivanja na ovu Odluku.
   Članak 14.
   Stupanje na snagu
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 3. ožujka 2014.

            Za Komisiju

            Predsjednik

         José Manuel BARROSO

      (1)  Odluka Komisije 95/320/EZ od 12. srpnja 1995. o osnivanju Znanstvenog odbora za ograničenja profesionalne izloženosti kemijskim sredstvima (SL L 188, 9.8.1995., str. 14.).

      (2)  Direktiva Vijeća 98/24/EZ od 7. travnja 1998. o zaštiti zdravlja i sigurnosti radnika na radu od rizika povezanih s kemijskim sredstvima (četrnaesta pojedinačna direktiva u smislu članka 16. stavka 1. Direktive 89/391/EEZ) (SL L 131, 5.5.1998., str. 11.).

      (3)  Direktiva 2004/37/EZ Europskog parlamenta i Vijeća od 29. travnja 2004. o zaštiti radnika od rizika zbog izloženosti karcinogenim ili mutagenim tvarima na radu (šesta pojedinačna direktiva u smislu članka 16. stavka 1. Direktive Vijeća 89/391/EEZ) (SL L 158, 30.4.2004., str. 50.).

      (4)  Odluka Komisije 2009/985/EU od 18. prosinca 2009. o imenovanju članova Znanstvenog odbora za ograničenja profesionalne izloženosti kemijskim sredstvima na novi mandat (SL L 338, 19.12.2009., str. 98.).

      (5)  COM(2002) 713 završna verzija od 11. prosinca 2002.

      (6)  Uredba (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (SL L 8, 12.1.2001., str. 1.).

      (7)  Odluka Komisije C(2007) 5858 Pravila o naknadi troškova osobama izvan Komisije, pozvanima na sudjelovanje u sastancima u svojstvu stručnjaka.

      (8)  Uredba (EZ) br. 1049/2001 Europskog parlamenta i Vijeća od 30. svibnja 2001. o javnom pristupu dokumentima Europskog parlamenta, Vijeća i Komisije (SL L 145, 31.5.2001., str. 43.). Te su iznimke namijenjene zaštiti javne sigurnosti, vojnih poslova, međunarodnih odnosa, financijske, monetarne ili gospodarske politike, privatnosti i integriteta pojedinca, poslovnih interesa, sudskih postupaka i pravnih savjeta, inspekcija/istraga/revizija i postupka donošenja odluka institucije.


title: Odluka br. R1 od 20. lipnja 2013. o tumačenju članka 85. Uredbe (EZ) br. 987/2009  Tekst značajan za EGP i za Sporazum između EZ-a i Švicarske

text:
               27.9.2013

               HR

               Službeni list Europske unije

               C 279/11

         ODLUKA br. R1
   od 20. lipnja 2013.
   o tumačenju članka 85. Uredbe (EZ) br. 987/2009
   (Tekst značajan za EGP i za Sporazum između EZ-a i Švicarske)
   2013/C 279/06
   ADMINISTRATIVNA KOMISIJA ZA KOORDINACIJU SUSTAVA SOCIJALNE SIGURNOSTI,
   uzimajući u obzir članak 72. točku (a) Uredbe (EZ) br. 883/2004 (1) na temelju koje je Administrativna komisija odgovorna za rješavanje svih administrativnih pitanja ili pitanja tumačenja koja proizlaze iz odredbi Uredbe(EZ) br. 883/2004 i Uredbe (EZ) br. 987/2009 (2),
   uzimajući u obzir članak 84. stavke 2. i 4. Uredbe (EZ) br. 883/2004,
   uzimajući u obzir članak 80. stavak 1. i članak 85. stavke 1. i 2. Uredbe (EZ) br. 987/2009,
   u skladu s uvjetima utvrđenima u članku 71. stavku 2., podstavku 1. Uredbe (EZ) br. 883/2004,
   budući da:

               (1)

               Poglavlje III. glava IV. Uredbe (EZ) br. 987/2009 o povratu davanja i doprinosa izvorno se temeljila na odredbama EU-a koje se odnose na povrat primjenjiv u području poreza, a posebno Direktivi 76/308/EEZ (3), koja je naknadno zamijenjena Direktivom 2008/55/EZ (4).

               (2)

               Na raspravama u Administrativnoj komisiji postavljeno je pitanje trebaju li se od stranke tražiteljice naplatiti troškovi zamoljene stranke u vezi s naplatom, a koji se nisu mogli naplatiti od dotične osobe.

               (3)

               U skladu s člankom 84. stavkom 2. Uredbe (EZ) br. 883/2004 ovršne odluke sudskih i upravnih tijela koje se odnose na prikupljanje doprinosa, kamate i ostale troškove, ili na povrat nepripadnih davanja koja su ostvarena primjenom zakonodavstva jedne države članice, priznaju se i provode na zahtjev nadležne ustanove druge države članice uz ograničenja i u skladu s postupcima propisanima zakonodavstvom i svim ostalim postupcima koji se primjenjuju na slične odluke potonje države članice.

               (4)

               Prema nedavno donesenoj Direktivi 2010/24/EU (5) (o uzajamnoj pomoći pri naplati tražbina vezano uz poreze, pristojbe i ostale zahtjeve) kojom se zamjenjuje povezana prethodna Direktiva 2008/55/EZ, ponovno je ocijenjen i pojašnjen pristup u području poreza povezan s naplatom troškova zamoljene stranke koji se ne mogu naplatiti od dotične osobe.

               (5)

               U skladu s člankom 85. stavkom 1. Uredbe (EZ) br. 987/2009 zamoljena stranka naplatit će od dotične fizičke ili pravne osobe i zadržati svaki trošak koji bude imala u vezi s naplatom, u skladu sa zakonima i drugim propisima države članice zamoljene stranke koji se primjenjuju na slična potraživanja.

               (6)

               U skladu s člankom 85. stavkom 2. Uredbe (EZ) br. 987/2009, uzajamna pomoć u pravilu je besplatna, čime se ponovno potvrđuje opće pravilo utvrđeno u članku 76. stavku 2. Uredbe (EZ) br. 883/2004. Stoga je potrebno utvrditi opseg uzajamne pomoći radi prekogranične naplate potraživanja.

               (7)

               Poželjno je, kad god je moguće, uskladiti tumačenje poglavlja III. glave IV. Uredbe (EZ) br. 987/2009 s pravilima i načelima o uzajamnoj pomoći za naplatu potraživanja u vezi s porezima i carinama,

         ODLUČILA JE:

               1.

               Uzajamna pomoć u pravilu je besplatna. To znači da institucije država članica pružaju jedna drugoj administrativnu pomoć besplatno. To se odnosi samo na troškove aktivnosti koje je poduzela sama zamoljena stranka.

               2.

               Troškovi povezani s naplatom naplaćuju se u skladu sa zakonima i uredbama zamoljene stranke i u pravilu ih nadoknađuje dužnik uz iznos potraživanja.

               3.

               Troškovi povezani s naplatom namiruju se prvi i tek nakon što se ti troškovi namire, namiruju se potraživanja zamoljene stranke (pravilo prvenstva za troškove).

               4.

               U slučajevima kada troškove povezane s naplatom zamoljena stranka ne može naplatiti izravno od dužnika zbog nacionalnog zakonodavstva zamoljene stranke ili iznos naplaćen od dužnika ne omogućuje namirenje cjelokupnog potraživanja, uključujući troškove povezane s naplatom, ti troškovi mogu se oduzeti od naplaćenog iznosa te zamoljena stranka stranci tražiteljici doznačuje samo razliku. Zamoljena stranka pruža stranci tražiteljici dokaz da je zamoljena stranka imala te troškove tijekom postupka naplate.

               5.

               U slučajevima kada se postupkom naplate ne naplati iznos koji pokriva barem troškove povezane s naplatom ili kada je postupak naplate u potpunosti neuspješan, a troškove povezane s naplatom osim onih navedenih u stavku 1. imala je zamoljena stranka, stranka tražiteljica nadoknađuje te troškove osim ako stranka tražiteljica i zamoljena stranka sklope dogovor o nadoknadi za taj pojedini slučaj ili o odricanju od nadoknade tih troškova.

               6.

               Kada je očigledno da naplata predstavlja poseban problem ili se tiče velikog iznosa troškova za koje postoji mogućnost da se neće naplatiti od dužnika, stranka tražiteljica i zamoljena stranka mogu se dogovoriti, po mogućnosti unaprijed, o načinima nadoknade za slučaj u pitanju.

               7.

               Ova se Odluka objavljuje u Službenom listu Europske unije. Primjenjuje se od dana njezine objave.

            Predsjednica Administrativne komisije

         Anne McMANUS

      (1)  SL L 166, 30.4.2004., str. 1.

      (2)  SL L 284, 30.10.2009., str. 1.

      (3)  SL L 73, 19.3.1976., str. 18.

      (4)  SL L 150, 10.6.2008., str. 28.

      (5)  SL L 84, 31.3.2010., str. 1.


title: 2014/590/EU: Odluka Europskog parlamenta od 3. travnja 2014. o zatvaranju računa za Europski institut za inovacije i tehnologiju za financijsku godinu 2012.

text:
               5.9.2014

               HR

               Službeni list Europske unije

               L 266/236

         ODLUKA EUROPSKOG PARLAMENTA
   od 3. travnja 2014.
   o zatvaranju računa za Europski institut za inovacije i tehnologiju za financijsku godinu 2012.
   (2014/590/EU)
   EUROPSKI PARLAMENT,

               —

               uzimajući u obzir konačne godišnje financijske izvještaje Europskog instituta za inovacije i tehnologiju za financijsku godinu 2012.,

               —

               uzimajući u obzir izvješće Revizorskog suda o godišnjim financijskim izvještajima Europskog instituta za inovacije i tehnologiju za financijsku godinu 2012., zajedno s odgovorima Instituta (1),

               —

               uzimajući u obzir preporuku Vijeća od 18. veljače 2014. (05849/2014 – C7-0054/2014),

               —

               uzimajući u obzir članak 319. Ugovora o funkcioniranju Europske unije,

               —

               uzimajući u obzir Uredbu Vijeća (EZ, Euratom) br. 1605/2002 od 25. lipnja 2002. o Financijskoj uredbi koja se primjenjuje na opći proračun Europskih zajednica (2), a posebno njezin članak 185.,

               —

               uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (3), a posebno njezin članak 208.,

               —

               uzimajući u obzir Uredbu (EZ) br. 294/2008 Europskog parlamenta i Vijeća od 11. ožujka 2008. o osnivanju Europskog instituta za inovacije i tehnologiju (4), a posebno njezin članak 21.,

               —

               uzimajući u obzir Uredbu Komisije (EZ, Euratom) br. 2343/2002 od 19. studenog 2002. o Okvirnoj financijskoj uredbi za tijela iz članka 185. Uredbe Vijeća (EZ, Euratom) br. 1605/2002 o Financijskoj uredbi koja se primjenjuje na opći proračun Europskih zajednica (5),

               —

               uzimajući u obzir Delegiranu uredbu Komisije (EU) br. 1271/2013 od 30. rujna 2013. o Okvirnoj financijskoj uredbi za tijela iz članka 208. Uredbe (EU, Euratom) br. 966/2012 Europskog parlamenta i Vijeća (6), a posebno njezin članak 108.,

               —

               uzimajući u obzir članak 77. Poslovnika i Prilog VI. Poslovniku,

               —

               uzimajući u obzir izvješće Odbora za proračunski nadzor (A7-0234/2014),

               1.

               odobrava zatvaranje računa Europskog instituta za inovacije i tehnologiju za financijsku godinu 2012.;

               2.

               nalaže svojem predsjedniku/svojoj predsjednici da ovu Odluku proslijedi [direktoru Europskog centra za razvoj strukovnog osposobljavanja], Vijeću, Komisiji i Revizorskom sudu te je da na objavu u Službenom listu Europske unije (serija L).

            Predsjednik

         Martin SCHULZ

            Glavni tajnik

         Klaus WELLE

      (1)  SL C 365, 13.12.2013., str. 142.

      (2)  SL L 248, 16.9.2002., str. 1.

      (3)  SL L 298, 26.10.2012., str. 1.

      (4)  SL L 97, 9.4.2008., str. 1.

      (5)  SL L 357, 31.12.2002., str. 72.

      (6)  SL L 328, 7.12.2013., str. 42.


title: Odluka (EU) 2017/559 Europskog parlamenta i Vijeća od 15. ožujka 2017. o mobilizaciji Europskog fonda za prilagodbu globalizaciji na temelju zahtjeva Nizozemske – EGF/2016/005 NL/Drenthe Overijssel Retail

text:
               25.3.2017

               HR

               Službeni list Europske unije

               L 80/18

         ODLUKA (EU) 2017/559 EUROPSKOG PARLAMENTA I VIJEĆA
   od 15. ožujka 2017.
   o mobilizaciji Europskog fonda za prilagodbu globalizaciji na temelju zahtjeva Nizozemske – EGF/2016/005 NL/Drenthe Overijssel Retail
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1309/2013 Europskog parlamenta i Vijeća od 17. prosinca 2013. o Europskom fondu za prilagodbu globalizaciji (2014. – 2020.) i stavljanju izvan snage Uredbe (EZ) br. 1927/2006 (1), a posebno njezin članak 15. stavak 4.,
   uzimajući u obzir Međuinstitucionalni sporazum od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju (2), a posebno njegovu točku 13.,
   uzimajući u obzir prijedlog Europske komisije,
   budući da:

               (1)

               Svrha Europskog fonda za prilagodbu globalizaciji (EGF) jest pružanje potpore radnicima koji su proglašeni viškom i samozaposlenim osobama koje su prestale sa svojom djelatnošću zbog velikih strukturnih promjena u tokovima svjetske trgovine nastalih zbog globalizacije, zbog nastavka svjetske financijske i gospodarske krize ili nove svjetske financijske i gospodarske krize te pomaganje tim radnicima da se ponovno uključe na tržište rada.

               (2)

               EGF ne smije premašiti najviši godišnji iznos od 150 milijuna EUR (cijene iz 2011.), kako je utvrđeno člankom 12. Uredbe Vijeća (EU, Euratom) br. 1311/2013 (3).

               (3)

               Nizozemska je 12. srpnja 2016. podnijela zahtjev za mobilizaciju EGF-a u pogledu otpuštanja radnika u šest poduzeća koja djeluju u sektoru maloprodaje u dvjema regijama (Drenthe i Overijssel) u Nizozemskoj. Zahtjev je dopunjen dodatnim informacijama dostavljenima u skladu s člankom 8. stavkom 3. Uredbe (EU) br. 1309/2013. Tim se zahtjevom ispunjavaju uvjeti za određivanje financijskog doprinosa iz EGF-a utvrđeni člankom 13. Uredbe (EU) br. 1309/2013.

               (4)

               Stoga bi trebalo mobilizirati EGF kako bi se za zahtjev koji je podnijela Nizozemska osigurao financijski doprinos u iznosu od 1 818 750 EUR.

               (5)

               Ova bi se Odluka trebala primjenjivati od dana njezina donošenja kako bi se što više skratilo vrijeme za mobiliziranje EGF-a,

         DONIJELI SU OVU ODLUKU:
   Članak 1.
   U okviru općeg proračuna Europske unije za financijsku godinu 2017. mobilizira se Europski fond za prilagodbu globalizaciji kako bi se osigurao iznos od 1 818 750 EUR u obliku odobrenih sredstava za preuzimanje obveza i plaćanja.
   Članak 2.
   Ova Odluka stupa na snagu na dan objave u Službenom listu Europske unije.
   Primjenjuje se od 15. ožujka 2017.

      Sastavljeno u Strasbourgu 15. ožujka 2017.

            Za Europski parlament

            Predsjednik

         A. TAJANI

            Za Vijeće

            Predsjednik

         I. BORG

      (1)  SL L 347, 20.12.2013., str. 855.

      (2)  SL C 373, 20.12.2013., str. 1.

      (3)  Uredba Vijeća (EU, Euratom) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014. – 2020. (SL L 347, 20.12.2013., str. 884.).


title: 2003/106/EZ: Odluka Vijeća od 19. prosinca 2002. o odobrenju, u ime Europske zajednice, Rotterdamske konvencije o postupku prethodnog pristanka za određene opasne kemikalije i pesticide u međunarodnoj trgovini

text:
               11/Sv. 010

               HR

               Službeni list Europske unije

               233

         32003D0106

               L 063/27

               SLUŽBENI LIST EUROPSKE UNIJE

               19.12.2002.

      ODLUKA VIJEĆA

   od 19. prosinca 2002.
   o odobrenju, u ime Europske zajednice, Rotterdamske konvencije o postupku prethodnog pristanka za određene opasne kemikalije i pesticide u međunarodnoj trgovini
   (2003/106/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 175. stavak 1., u vezi s njegovim člankom 300. stavkom 2. prvim podstavkom prvom rečenicom i člankom 300. stavkom 3. prvim podstavkom,
   uzimajući u obzir prijedlog Komisije (1),
   uzimajući u obzir mišljenje Europskog parlamenta (2),
   budući da:

               (1)

               Komisija je, u ime Zajednice, sudjelovala u pregovorima o Rotterdamskoj konvenciji o postupku prethodnog pristanka za određene opasne kemikalije i pesticide u međunarodnoj trgovini, u skladu s pregovaračkim mandatom koji je dalo Vijeće.

               (2)

               Po završetku pregovora, Konvencija je potpisana u ime Zajednice 11. rujna 1998. u Rotterdamu.

               (3)

               Konvencija je važan korak u poboljšanju međunarodnog uređenja trgovine određenim opasnim kemikalijama i pesticidima kako bi se zaštitilo zdravlje ljudi i okoliš od moguće štete i promicalo ekološki osviješteno korištenje tih tvari.

               (4)

               Konvencija je otvorena za ratifikaciju, prihvaćanje ili odobrenje od strane država i regionalnih organizacija za gospodarsku integraciju.

               (5)

               Sukladno pravilima Konvencije, regionalna organizacija za gospodarsku integraciju mora u svojoj ispravi o ratifikaciji, prihvaćanju, odobrenju ili pristupanju navesti opseg svoje nadležnosti u pogledu predmeta uređenih Konvencijom.

               (6)

               Uredba (EZ) br. 304/2003 Europskog parlamenta i Vijeća o izvozu i uvozu opasnih kemikalija (3) usvojena je 28. siječnja 2003.

               (7)

               Kao posljedica toga, Zajednica može odobriti Konvenciju,

         ODLUČILO JE:
   Članak 1.
   Ovim se, u ime Europske zajednice, odobrava Rotterdamska konvencija o postupku prethodnog pristanka za određene opasne kemikalije i pesticide u međunarodnoj trgovini, potpisana 11. rujna 1998.
   Tekst Konvencije utvrđen je u Prilogu A.
   Članak 2.
   1.   Ovim se ovlašćuje predsjednika Vijeća da imenuje osobu ili osobe ovlaštene položiti, u ime Zajednice, ispravu o odobrenju kod glavnog tajnika Ujedinjenih naroda, u skladu s člankom 25. stavkom 1. Konvencije.
   2.   Osoba ili osobe ovlaštene za polaganje isprave o odobrenju istovremeno će položiti izjavu o nadležnosti navedenu u Prilogu B. ovoj Odluci, kako je predviđeno člankom 25. stavkom 3. Konvencije.

      Sastavljeno u Bruxellesu 19. prosinca 2002.

            Za Vijeće

            Predsjednik

         L. ESPERSEN

      (1)  SL C 126 E, 28.5.2002., str. 274.

      (2)  Mišljenje od 24. listopada 2002. (još nije objavljeno u Službenom listu).

      (3)  SL L 63, 6.3.2003., str. 1.


title: 2002/877/EZ: Odluka Vijeća od 5. studenoga 2002. o potpisivanju, u ime Europske zajednice, i privremenoj primjeni Sporazuma u obliku Memoranduma o razumijevanju između Europske zajednice i Savezne Republike Brazila o dogovorima u području pristupa tržištu za tekstilne i odjevne proizvode

text:
               11/Sv. 041

               HR

               Službeni list Europske unije

               225

         32002D0877

               L 305/20

               SLUŽBENI LIST EUROPSKE UNIJE

               05.11.2002.

      ODLUKA VIJEĆA

   od 5. studenoga 2002.
   o potpisivanju, u ime Europske zajednice, i privremenoj primjeni Sporazuma u obliku Memoranduma o razumijevanju između Europske zajednice i Savezne Republike Brazila o dogovorima u području pristupa tržištu za tekstilne i odjevne proizvode
   (2002/877/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 133., u vezi s člankom 300. stavkom 2. prvim i drugim podstavkom,
   uzimajući u obzir prijedlog Komisije,
   budući da:

               (1)

               Komisija je u ime Zajednice dogovorila s Brazilom bilateralni Sporazum u obliku Memoranduma o razumijevanju o trgovini tekstilnim proizvodima.

               (2)

               Sporazum u obliku Memoranduma o razumijevanju parafiran je 8. kolovoza 2002.

               (3)

               Sporazum u obliku Memoranduma o razumijevanju trebalo bi potpisati u ime Zajednice.

               (4)

               Kako bi obje strane mogle koristiti pogodnosti Sporazuma odmah nakon odgovarajućih obavijesti, primjereno je da se ovaj Sporazum na temelju uzajamnosti primjenjuje na privremenoj osnovi dok se čeka dovršenje odgovarajućih postupaka za njegovo službeno zaključivanje,

         ODLUČILO JE:
   Članak 1.
   Zbog mogućeg zaključivanja Sporazuma kasnijega datuma, ovime se ovlašćuje predsjednik Vijeća za određivanje osoba opunomoćenih u ime Zajednice potpisati Sporazum u obliku Memoranduma o razumijevanju o trgovini tekstilnim proizvodima s Brazilom.
   Članak 2.
   Zbog uzajamnosti, Sporazum u obliku Memoranduma o razumijevanju primjenjuje se na privremenoj osnovi dok se čeka dovršenje odgovarajućih postupaka za njegovo službeno zaključivanje.
   Tekst Sporazuma priložen je ovoj Odluci.
   Članak 3.
   1.   Komisija u skladu s postupcima iz članka 17. Uredbe Vijeća (EZ) br. 3030/93 od 12. listopada 1993. o zajedničkim pravilima za uvoz određenih tekstilnih proizvoda iz trećih zemalja (1), može promijeniti primjenu sustava dvostruke provjere za određene proizvode, i to nakon savjetovanja s Brazilom na temelju stavka 6. Memoranduma o razumijevanju.
   2.   U slučaju da Brazil ne uspije ispuniti obveze predviđene stavcima 2. i 5. Memoranduma o razumijevanju ili iz njegovim dodatnim prihvaćenim zapisnikom sa sastanaka, Komisija će ponovno uvesti sustav kontrole kvota u skladu s postupkom iz članka 17. Uredbe 3030/93.
   Članak 4.
   Odluka stupa na snagu sljedećeg dana od dana objave u Službenom listu Europskih zajednica.

      Sastavljeno u Bruxellesu 5. studenoga 2002.

            Za Vijeće

            Predsjednik

         T. PEDERSEN

      (1)  SL L 275, 8.11.1993., str. 1. Uredba kako je zadnje izmijenjena Uredbom (EZ) br. 797/2002 (SL L 128, 15.5.2002., str. 29.).


title: 2014/643/ZVSP: Odluka Političkog i sigurnosnog odbora EUCAP Sahel Niger/3/2014 od 24. srpnja 2014. o produljenju mandata voditelja misije ZSOP-a Europske unije u Nigeru (EUCAP Sahel Niger)

text:
               6.9.2014

               HR

               Službeni list Europske unije

               L 267/5

         ODLUKA POLITIČKOG I SIGURNOSNOG ODBORA EUCAP SAHEL NIGER/3/2014
   od 24. srpnja 2014.
   o produljenju mandata voditelja misije ZSOP-a Europske unije u Nigeru (EUCAP Sahel Niger)

      (2014/643/ZVSP)

   POLITIČKI I SIGURNOSNI ODBOR,
   uzimajući u obzir Ugovor o Europskoj uniji, a posebno njegov članak 38. treći stavak,
   uzimajući u obzir Odluku Vijeća 2012/392/ZVSP od 16. srpnja 2012. o misiji ZSOP-a Europske unije u Nigeru (EUCAP Sahel Niger) (1), a posebno njezin članak 9. stavak 1.,
   budući da:

               (1)

               Na temelju članka 9. stavka 1. Odluke 2012/392/ZVSP, Politički i sigurnosni odbor (PSO) ovlašten je u skladu s člankom 38. Ugovora donositi odgovarajuće odluke za potrebe obavljanja političkog nadzora i strateškog usmjeravanja misije EUCAP Sahel Niger, uključujući odluku o imenovanju voditelja misije.

               (2)

               PSO je 6. svibnja 2014. donio odluku EUCAP Sahel Niger/2/2014 (2) o imenovanju g. Filipa DE CEUNINCKA voditeljem misije EUCAP Sahel Niger od 6. svibnja 2014. do 15. srpnja 2014.

               (3)

               Vijeće je 22. srpnja 2014. donijelo Odluku 2014/482/ZVSP (3) o produljenju mandata misije EUCAP Sahel Niger od 16. srpnja 2014. do 15. srpnja 2016.

               (4)

               Visoki predstavnik Unije za vanjske poslove i sigurnosnu politiku predložio da se produlji mandat g. Filipa DE CEUNINCKA kao voditelja misije EUCAP Sahel Niger od 16. srpnja 2014. do 15. srpnja 2015.,

         DONIO JE OVU ODLUKU:
   Članak 1.
   Mandat g. Filipa DE CEUNINCKA kao voditelja misije ZSOP-a Europske unije u Nigeru (EUCAP Sahel Niger) produljuje se do 15. srpnja 2015.
   Članak 2.
   Ova Odluka stupa na snagu na dan donošenja.
   Primjenjuje se od 16. srpnja 2014.

      Sastavljeno u Bruxellesu 24. srpnja 2014.

            Za Politički i sigurnosni odbor

            Predsjednik

         W. STEVENS

      (1)  SL L 187, 17.7.2012., str. 48.

      (2)  Odluka Političkog i sigurnosnog odbora EUCAP Sahel Niger/2/2014 od 6. svibnja 2014. o imenovanju voditelja misije ZSOP-a Europske unije u Nigeru (EUCAP Sahel Niger) (SL L 136, 9.5.2014., str. 26.).

      (3)  Odluka Vijeća 2014/482/ZVSP od 22. srpnja 2014. o izmjeni Odluke 2012/392/ZVSP o misiji ZSOP-a Europske unije u Nigeru (EUCAP Sahel Niger) (SL L 217, 23.7.2014., str. 31.).


               24.3.2017

               HR

               Službeni list Europske unije

               C 93/244

         P7_TA(2014)0070
   Neulaganje prigovora na provedbenu mjeru: tehnički zahtjevi i administrativni postupci koji se odnose na posade zrakoplova u civilnom zrakoplovstvu
   Odluka Europskog parlamenta o neulaganju prigovora na nacrt Uredbe Komisije kojom se izmjenjuje Uredba Komisije (EU) br. 1178/2011 o utvrđivanju tehničkih zahtjeva i administrativnih postupaka koji se odnose na posade zrakoplova u civilnom zrakoplovstvu (D029683/02 – 2014/2500(RPS))
   (2017/C 093/41)

      Europski parlament,

               —

               uzimajući u obzir nacrt Uredbe Komisije (D029683/02,

               —

               uzimajući u obzir Uredbu (EZ) br. 216/2008 Europskog parlamenta i Vijeća od 20. veljače 2008. o zajedničkim pravilima u području civilnog zrakoplovstva i osnivanju Europske agencije za sigurnost zračnog prometa i stavljanju izvan snage Direktive Vijeća 91/670/EEZ, Uredbe (EZ) br. 1592/2002 i Direktive 2004/36/EZ (1) a posebno njezin članak 7. stavke 5. i 6.,

               —

               uzimajući u obzir mišljenje od 18. listopada 2013. koje je iznio odbor naveden u članku 65. gore navedene Uredbe,

               —

               uzimajući u obzir pismo Komisije od 16. siječnja 2014. kojim od Europskog parlamenta traži da izjavi kako neće ulagati prigovor na nacrt Uredbe,

               —

               uzimajući u obzir pismo Odbora za promet i turizam predsjedniku Konferencije predsjednika odbora od 21. siječnja 2014.,

               —

               uzimajući u obzir članak 5.a Odluke 1999/468/EZ Vijeća od 28. lipnja 1999. o utvrđivanju postupaka za izvršavanje provedbenih ovlasti dodijeljenih Komisiji (2),

               —

               uzimajući u obzir članak 88. stavak 4. točku (d) i članak 87. stavak 6. Poslovnika,

               —

               uzimajući u obzir da nisu uloženi nikakvi prigovori tijekom razdoblja utvrđenog u članku 87.a stavku 6. trećoj i četvrtoj alineji Poslovnika, koje je isteklo 4. veljače 2014.

               1.

               izjavljuje da neće ulagati prigovor na nacrt Uredbe Komisije;

               2.

               nalaže svojem predsjedniku da ovu Odluku proslijedi Komisiji i, radi obavijesti, Vijeću.

      (1)  SL L 79, 19.3.2008., str. 1.

      (2)  SL L 184, 17.7.1999., str. 23.


title: 2000/305/EZ: Odluka Vijeća od 30. ožujka 2000. o sklapanju Sporazuma u obliku razmjene pisama između Europske zajednice i Švicarske u pogledu proširenja Zajedničke komunikacijske mreže/Zajedničkih sučelja sustava (CCN/CSI) u okviru Konvencije o zajedničkom provoznom postupku

text:
               02/Sv. 010

               HR

               Službeni list Europske unije

               276

         32000D0305

               L 102/50

               SLUŽBENI LIST EUROPSKE UNIJE

               30.03.2000.

      ODLUKA VIJEĆA

   od 30. ožujka 2000.
   o sklapanju Sporazuma u obliku razmjene pisama između Europske zajednice i Švicarske u pogledu proširenja Zajedničke komunikacijske mreže/Zajedničkih sučelja sustava (CCN/CSI) u okviru Konvencije o zajedničkom provoznom postupku
   (2000/305/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 133. zajedno s prvom rečenicom njegovog članka 300. stavka 2. i prvim podstavkom njegovog članka 300. stavka 3.,
   uzimajući u obzir prijedlog Komisije,
   budući da:

               (1)

               Provedba kompjutoriziranog provoznog sustava predviđenog u Odluci br. 1/1999 Zajedničkog odbora EZ/EFTA-e o zajedničkom provozu (1) zahtijeva uspostavljanje međunarodne računalne mreže radi omogućavanja razmjene informacija između nadležnih tijela ugovornih strana Konvencije od 20. svibnja 1987. o zajedničkom provoznom postupku (2), dalje u tekstu „Konvencija”.

               (2)

               Europska zajednica već je razvila zajedničku komunikacijsku mrežu/zajedničko sučelje sustava (CCN/CSI) koje ispunjava potrebne pretpostavke.

               (3)

               Odlukom br. 2/1999 Zajedničkoga odbora EZ/EFTA-e o zajedničkom provozu predviđa se da će sve ugovorne strane Konvencije koristiti CCN/CSI (3) i da će se zajedničkim sporazumom između Zajednice i svake zemlje partnera odrediti financijsko učešće zemalja partnera.

               (4)

               Vijeće je 22. listopada 1999. ovlastilo Komisiju Europskih zajednica da sklopi sa svakom državom nečlanicom Zajednice koja je ugovorna strana Konvencije Sporazum u obliku razmjene nota o proširenju CCN/CSI na svaku od njih.

               (5)

               Komisija je dogovorila proširenje CCN/CSI na Švicarsku.

               (6)

               Potrebno je odobriti Sporazum u obliku razmjene pisama u pogledu navedenog proširenja,

         ODLUČILO JE:
   Članak 1.
   Ovim se u ime Zajednice odobrava Sporazum u obliku razmjene pisama između Europske zajednice i Švicarske u pogledu proširenja Zajedničke komunikacijske mreže/Zajedničkih sučelja sustava (CCN/CSI) u okviru Konvencije o zajedničkom provoznom postupku.
   Tekst Sporazuma u obliku razmjene nota priložen je ovoj Odluci.
   Članak 2.
   Ovim se ovlašćuje predsjednik Vijeća odrediti osobu(-e) ovlaštenu(-e) za potpisivanje Sporazuma u obliku razmjene pisama kako bi isti bio obvezujući za Zajednicu.
   Članak 3.
   Ova Odluka stupa na snagu na dan objave u Službenom listu Europskih zajednica.

      Sastavljeno u Bruxellesu 30. ožujka 2000.

            Za Vijeće

            Predsjednik

         J. SÓCRATES

      (1)  SL L 65, 12.3.1999., str. 50.

      (2)  SL L 226, 13.8.1987., str. 2.

      (3)  SL L 119, 7.5.1999., str. 53.


title: Odluka Vijeća (EU) 2015/1388 od 7. kolovoza 2015. o stajalištu koje treba donijeti u ime Europske unije s obzirom na Nacrt poslovnika Konferencije država stranaka Ugovora o trgovini oružjem

text:
               13.8.2015

               HR

               Službeni list Europske unije

               L 214/26

         ODLUKA VIJEĆA (EU) 2015/1388
   od 7. kolovoza 2015.
   o stajalištu koje treba donijeti u ime Europske unije s obzirom na Nacrt poslovnika Konferencije država stranaka Ugovora o trgovini oružjem
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 114. i članak 207. stavak 3., u vezi s člankom 218. stavkom 9.,
   uzimajući u obzir prijedlog Europske komisije,
   budući da:

               (1)

               Ugovor o trgovini oružjem („UTO”) stupio je na snagu 24. prosinca 2014. i ratificiralo ga je 26 država članica. Unija nije stranka UTO-a.

               (2)

               U skladu s člankom 17. UTO-a privremeno tajništvo uspostavljeno člankom 18. UTO-a treba sazvati Konferenciju država stranaka najkasnije godinu dana nakon stupanja na snagu UTO-a. Konferencija država stranaka na svojoj prvoj sjednici koja će se održati od 24. do 27. kolovoza 2015. konsenzusom treba donijeti svoj poslovnik.

               (3)

               Neke od odredaba UTO-a odnose se na pitanja koja su u isključivoj nadležnosti Unije jer su obuhvaćena područjem primjene zajedničke trgovinske politike ili utječu na pravila unutarnjeg tržišta u vezi s prijenosom konvencionalnog oružja i eksploziva.

               (4)

               Konferencija država stranaka među ostalim treba preispitati provedbu UTO-a, razmotriti i donijeti preporuke o njegovoj provedbi i funkcioniranju te proučiti pitanja koja proizlaze iz njegova tumačenja, a može razmotriti i izmjene UTO-a. Poslovnikom će se uređivati način rada i donošenja odluka Konferencije država stranaka,uključujući i one koje se odnose na pitanja koja su u isključivoj nadležnosti Unije. Stoga se poslovnik smatra aktom koji proizvodi pravne učinke u smislu članka 218. stavka 9. Ugovora.

               (5)

               Prema tome, Vijeće bi trebalo utvrditi stajalište Unije u odnosu na donošenje poslovnika Konferencije država stranaka UTO-a te bi ga nakon toga države članice trebale iznijeti djelujući zajednički u interesu Unije.

               (6)

               Na marginama prve sjednice Konferencije država stranaka države članice trebale bi međusobno i s Komisijom blisko surađivati i biti usklađene u primjeni ove Odluke,

         DONIJELO JE OVU ODLUKU:
   Članak 1.
   1.   Stajalište koje treba donijeti u ime Unije o poslovniku Konferencije država stranaka UTO-a na prvoj sjednici Konferencije koja će se održati od 24. do 27. kolovoza 2015. mora biti u skladu s ovom Odlukom, uključujući i njezin Prilog, a iznose ga države članice djelujući zajednički u interesu Unije.
   2.   U pogledu pitanja koja su u isključivoj nadležnosti Unije države članice koje su države stranke UTO-a ovlašćuju se donijeti poslovnik djelujući zajednički u interesu Unije.
   3.   Države članice međusobno i s Komisijom blisko surađuju te su usklađene u primjeni ove Odluke.
   Posebno kada se na licu mjesta iznose prijedlozi o pitanjima o kojima Unija još nema stajalište, a koja su u isključivoj nadležnosti Unije, stajalište Unije o dotičnom prijedlogu utvrđuje se usklađivanjem kako je opisano u prvom podstavku, uključujući usklađivanje na licu mjesta, prije nego što Konferencija država stranaka donese odluku o tom prijedlogu.
   Članak 2.
   Ova je Odluka upućena državama članicama.

      Sastavljeno u Bruxellesu 7. kolovoza 2015.

            Za Vijeće

            Predsjednik

         J. ASSELBORN

      PRILOG
      U pogledu poslovnika Konferencije država stranaka Ugovora o trgovini oružjem (UTO) koji treba biti donesen na prvoj sjednici Konferencije od 24. do 27. kolovoza 2015. u Meksiku, države članice koje su države stranke UTO-a, djelujući zajednički u interesu Unije, ulažu sve napore kako bi osigurale da interesi Unije budu primjereno očuvani i zaštićeni pri donošenju poslovnika na prvoj sjednici Konferencije država stranaka UTO-a. Države članice osobito ulažu sve napore kako bi osigurale da se poslovnikom omogući prikladno očuvanje i zaštita interesa Unije u odlukama Konferencija država stranaka.